Document ID: 32000R2722

Komisijas Regula (EK) Nr. 2722/2000
(2000. gada 13. decembris),
kurā paredzēti nosacījumi, saskaņā ar kuriem patoloģijas risku likvidēšanu akvakultūrā var veicināt, izmantojot Zivsaimniecības virzības finansēšanas instrumentu (ZVFI)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. decembra Regulu (EK) Nr. 2792/1999, ar ko nosaka sīki izstrādātus noteikumus un nosacījumus Kopienas struktūrdarbībām zivsaimniecības nozarē [1], un jo īpaši tās 15. panta 4. punktu,
tā kā:
(1) Regulas (EK) Nr. 2792/1999 15. panta 3. punkta g) apakšpunktā ir skaidri paredzēts, ka, izmantojot Zivsaimniecības virzības finansēšanas instrumentu (ZVFI), ir iespējama Kopienas finanšu dalība patoloģijas risku likvidēšanai akvakultūrā. Tādējādi šajā noteikumā pieļauta iespēja finansēt atlīdzības maksājumus ražotājiem par akvakultūras dzīvnieku kaušanu.
(2) Padomes 1990. gada 26. jūnija Lēmuma 90/424/EEK par izdevumiem veterinārajā jomā [2], kurā jaunākie grozījumi izdarīti ar Regulu (EK) Nr. 1258/1999 [3], 24. pantā ir paredzēti noteikumi, kas regulē Kopienas finanšu dalību dzīvnieku slimību likvidēšanas un pārraudzības programmās; minētajos noteikumos jo īpaši paredzēts, ka slimība ir jāieraksta lēmuma pielikumā, ka Komisijai ir jāapstiprina kaušanas plāns (kas aptver varbūtējus atlīdzības maksājumus ražotājiem) un ka izdevumu finansēšanā (ieskaitot atlīdzības maksājumus ražotājiem) var piedalīties Kopiena.
(3) Izņemot akvakultūras dzīvnieku vakcinācijas kampaņas, būtu jānovērš tas, ka, piemērojot Regulas (EK) Nr. 2792/1999 15. panta 3. punkta g) apakšpunktu, tiktu noteikta procedūra un nosacījumi, kas ir atšķirīgi no Lēmuma 90/424/EEK 24. pantā paredzētajiem.
(4) Ja minētā 24. panta noteikumi nav savienojami ar noteikumiem, kuri paredzēti Padomes 1999. gada 21. jūnija Regulā (EEK) Nr. 1260/1999, ar kuru nosaka vispārīgus noteikumus par struktūrfondiem [4], būtu jāparedz, ka ZVFI turpina piemērot regulas noteikumus.
(5) Turklāt ir jāaizliedz vairākkārtēja Kopienas finanšu dalība vienā un tajā pašā projektā, kas saistīts ar patoloģijas risku likvidēšanu akvakultūrā.
(6) Šajā regulā paredzētie pasākumi ir saskaņā ar Zivsaimniecības pārvaldības komitejas atzinumu,
IR PIEŅĒMUSI ŠO REGULU.
1. pants
1. Ja ar nolūku novērst patoloģijas riskus akvakultūrā kādas dalībvalsts kompetentā iestāde paredz Kopienas finanšu dalību saskaņā ar ZVFI atbilstīgi Regulas (EK) Nr. 2792/1999 15. panta 3. punkta g) apakšpunktam, piemēro atbilstīgos noteikumus Lēmuma 90/424/EEK 24. pantā.
2. Šā panta 1. punkts neattiecas uz akvakultūras dzīvnieku vakcinācijas kampaņām.
3. Turpina piemērot struktūrfondu finanšu noteikumus, kas paredzēti Regulas (EK) Nr. 1260/1999 III sadaļā.
4. Kopienas finanšu dalība, izmantojot ZVFI, attiecībā uz kādu patoloģijas risku likvidēšanas projektu, nav savienojama ar kādu cita veida Kopienas finanšu dalību.
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2000. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 13. decembrī

Labels: 15
6